CELEX: 32015R0020
Language: da
Date: 2015-01-05 00:00:00
Title: Kommissionens gennemførelsesforordning (EU) 2015/20 af 5. januar 2015 om tarifering af visse varer i den kombinerede nomenklatur

8.1.2015   
            
            
               DA
            
            
               Den Europæiske Unions Tidende
            
            
               L 4/7
            
         KOMMISSIONENS GENNEMFØRELSESFORORDNING (EU) 2015/20
   af 5. januar 2015
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen (1) og Den Fælles Toldtarif, særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.
            
         
               (5)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 5. januar 2015.
      
         
            På Kommissionens vegne
         
         
            For formanden
         
         Heinz ZOUREK
         
            Generaldirektør for beskatning og toldunion
         
      
   
   
      (1)  EFT L 256 af 7.9.1987, s. 1
   
   
      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).
   
      BILAG
      
                  Varebeskrivelse
               
               
                  Tarifering
                  (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  Et elektronisk apparat (en såkaldt »medieserver«) med en indbygget flash-hukommelse på 2 TB, en harddisk med en lagerkapacitet på 4 TB og en MPEG-processor til forskellige video-, billed- og audioformater.
                  Apparatet har bl.a. følgende grænseflader:
                  
                              —
                           
                           
                              to 1GbE (Gigabit Ethernet) kobber-ingest-porte beregnet til modtagelse
                           
                        
                              —
                           
                           
                              to 10GbE streamningporte af SFP-typen (Small Form-factor Pluggable) beregnet til udsendelse
                           
                        
                              —
                           
                           
                              to 1GbE kobber-styringsporte til styring af apparatet
                           
                        
                              —
                           
                           
                              to USB-porte.
                           
                        Apparatet anvender følgende medieformater:
                  
                              —
                           
                           
                              MPEG-2 TS og MPEG-4 (H.264)
                           
                        
                              —
                           
                           
                              variabel bitrate (VBR) og konstant bitrate (CBR)
                           
                        
                              —
                           
                           
                              High-definition (HD) og Standard-definition (SD).
                           
                        Apparatet kan yde op til 2 500 streams med en fart på 3,75 Mb/s.
                  Apparatet anvendes af leverandører af kabel- eller internet-tv til at distribuere multimedieprodukter til forbrugerne på on-demand-basis.
                  Multimedieprodukter som videosekvenser, billeder, data og lyd udveksles (modtages og sendes) mellem medieservere, der er installeret i leverandørens netværk. Apparatet optager det modtagne indhold og overfører det på on-demand-basis via OTT-streamning (Over the Top Technology) til kundens terminaludstyr, f.eks. tv-apparater, automatiske databehandlingsmaskiner, spilkonsoller eller mobiltelefoner.
               
               
                  8525 60 00
               
               
                  Tarifering i henhold til almindelig tariferingsbestemmelse 1, 3 c) og 6 vedrørende den kombinerede nomenklatur, samt teksten til KN-kode 8525 og 8525 60 00.
                  Apparatet er udformet, så det kan udføre mindst to forskellige funktioner (telekommunikation under position 8517, videooptagelse eller -gengivelse under position 8521 og sende under position 8525). Det er ikke muligt at afgøre, hvad der er apparatets primære funktion, jf. bestemmelse 3 til afsnit XVI, eftersom hver funktion er lige vigtig for anvendelsen af apparatet. Tariferingen sker derfor under den position, som har det højeste nummer blandt de positioner, der i lige grad kan komme i betragtning. Tarifering under position 8517 eller 8521 er derfor udelukket.
                  Eftersom apparatet ikke blot kan sende, men inden for leverandørens netværk også modtage videoindhold (tv-signaler) fra andre medieservere, er tarifering under position 8525 50 00 udelukket.
                  Apparatet skal derfor tariferes under KN-kode 8525 60 00 som sender-modtager.